Document ID: 32009D0177

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 31ης Οκτωβρίου 2008 για την εφαρμογή της οδηγίας 2006/88/ΕΚ του Συμβουλίου όσον αφορά το πρόγραμμα επιτήρησης και εξάλειψης και το χαρακτηρισμό κρατών μελών, ζωνών και διαμερισμάτων ως απαλλαγμένων από ασθένειες [κοινοποιηθείσα υπό τον αριθμό Ε(2008) 6264] (Κείμενο που παρουσιάζει ενδιαφέρον για τον ΕΟΧ) (2009/177/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1) και ιδίως το άρθρο 44 παράγραφος 1 πρώτο εδάφιο, το άρθρο 44 παράγραφος 2 πρώτο εδάφιο, το άρθρο 44 παράγραφος 3, το άρθρο 49 παράγραφος 1, το άρθρο 50 παράγραφος 2 στοιχείο α), το άρθρο 50 παράγραφος 3, το άρθρο 51 παράγραφος 2, το άρθρο 59 παράγραφος 2, το άρθρο 61 παράγραφος 3 και το άρθρο 64, Εκτιμώντας τα ακόλουθα: (1) Στην οδηγία 2006/88/ΕΚ ορίζονται ελάχιστα προληπτικά μέτρα που αποσκοπούν στην αύξηση της συνειδητοποίησης και της ετοιμότητας των αρμόδιων αρχών, των επιχειρηματικών φορέων παραγωγής υδατοκαλλιέργειας και άλλων που σχετίζονται με τον εν λόγω κλάδο, όσον αφορά ασθένειες σε ζώα υδατοκαλλιέργειας και ελάχιστα μέτρα ελέγχου που πρέπει να εφαρμόζονται στην περίπτωση υπόνοιας ή εστίας ορισμένων ασθενειών σε υδρόβια ζώα. Η παρούσα απόφαση καταργεί και αντικαθιστά από την 1ην Αυγούστου 2008 την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (2). (2) Σύμφωνα με το άρθρο 44 παράγραφος 1 της οδηγίας 2006/88/ΕΚ, όταν ένα κράτος μέλος στο οποίο δεν έχει διαπιστωθεί λοίμωξη αλλά δεν έχει χαρακτηριστεί ως απαλλαγμένο από μία ή περισσότερες μη εξωτικές ασθένειες που περιλαμβάνονται στο παράρτημα IV μέρος ΙΙ καταρτίζει πρόγραμμα επιτήρησης για να επιτύχει το χαρακτηρισμό του ως απαλλαγμένου από μία ή περισσότερες από αυτές τις ασθένειες, υποβάλλει το εν λόγω πρόγραμμα προς έγκριση σύμφωνα με τη διαδικασία της κανονιστικής επιτροπής. (3) Στο άρθρο 44 παράγραφος 1 της οδηγίας 2006/88/ΕΚ προβλέπεται επίσης ότι, όταν ένα πρόγραμμα επιτήρησης πρόκειται να καλύψει μεμονωμένα διαμερίσματα ή ζώνες στα οποία περιλαμβάνεται λιγότερο από το 75 % του εδάφους του κράτους μέλους και η ζώνη ή το διαμέρισμα αποτελείται από περιοχή λεκάνης απορροής που δεν είναι κοινή με άλλο κράτος μέλος ή τρίτη χώρα, εφαρμόζεται διαφορετική διαδικασία, στα οποία περιλαμβάνονται τα υποδείγματα εντύπων που υποβάλλονται στη μόνιμη επιτροπή για την τροφική αλυσίδα και την υγεία των ζώων (στο εξής «η επιτροπή»), όπως προβλέπεται στο άρθρο 50 παράγραφος 2 της οδηγίας 2006/88/ΕΚ. (4) Σύμφωνα με το άρθρο 44 παράγραφος 2 της οδηγίας 2006/88/ΕΚ, όταν ένα κράτος μέλος στο οποίο έχει διαπιστωθεί λοίμωξη από μία ή περισσότερες μη εξωτικές ασθένειες που περιλαμβάνονται στο παράρτημα IV μέρος ΙΙ καταρτίζει πρόγραμμα εξάλειψης μιας ή περισσοτέρων από αυτές τις ασθένειες, υποβάλλει το εν λόγω πρόγραμμα προς έγκριση σύμφωνα με τη διαδικασία της κανονιστικής επιτροπής. (5) Όταν ένα κράτος μέλος επιθυμεί να χαρακτηρίζεται ως απαλλαγμένο από μία ή περισσότερες μη εξωτικές ασθένειες που περιλαμβάνονται στο παράρτημα IV μέρος ΙΙ της εν λόγω οδηγίας στο σύνολο των εδαφών του σύμφωνα με το άρθρο 49 παράγραφος 1 της οδηγίας 2006/88/ΕΚ, οφείλει να προσκομίσει αποδείξεις ώστε να χαρακτηριστεί απαλλαγμένο από τις ασθένειες σύμφωνα με τη διαδικασία κανονιστικής επιτροπής. (6) Το άρθρο 50 παράγραφος 1 της οδηγίας 2006/88/ΕΚ προβλέπει ότι ένα κράτος μέλος μπορεί να δηλώσει ότι μια ζώνη ή διαμέρισμα εντός της επικράτειάς του είναι απαλλαγμένο από μία ή περισσότερες μη εξωτικές ασθένειες που περιλαμβάνονται στο παράρτημα IV μέρος ΙΙ, κάτω από ορισμένες προϋποθέσεις. Ένα κράτος μέλος που προβαίνει σε τέτοια δήλωση την υποβάλλει στη μόνιμη επιτροπή για την τροφική αλυσίδα και την υγεία των ζώων σύμφωνα με τη διαδικασία που ορίζεται στην παράγραφο 2 του ίδιου άρθρου. (7) Επιπλέον, το άρθρο 50 παράγραφος 3 της οδηγίας 2006/88/ΕΚ προβλέπει ότι, όταν η ζώνη ή το διαμέρισμα περιλαμβάνουν περισσότερο από το 75 % του εδάφους του κράτους μέλους, ή αν αποτελείται από περιοχή λεκάνης απορροής κοινή με άλλο κράτος μέλος ή τρίτη χώρα, η διαδικασία που προβλέπεται στην παράγραφο 2 αντικαθίσταται από τη διαδικασία της κανονιστικής επιτροπής. (8) Είναι αναγκαίο να οριστούν λεπτομερείς διατάξεις ώστε να προσδιοριστεί σε ποιες περιπτώσεις πρέπει να εγκρίνονται τα προγράμματα επιτήρησης και οι δηλώσεις απαλλαγής από τις ασθένειες σύμφωνα με τη διαδικασία της κανονιστικής επιτροπής. (9) Πρέπει να καταρτιστούν κατάλογοι κρατών μελών, ζωνών ή διαμερισμάτων στα οποία εφαρμόζονται προγράμματα επιτήρησης ή εξάλειψης που έχουν εγκριθεί σύμφωνα με τη διαδικασία της κανονιστικής επιτροπής, ή τα οποία έχουν χαρακτηριστεί ως απαλλαγμένα από ασθένειες. (10) Πρέπει να καταρτιστούν υποδείγματα εντύπων για την υποβολή των προγραμμάτων επιτήρησης προς έγκριση και για τη δήλωση αυτών των προγραμμάτων. Πρέπει να καταρτιστεί υπόδειγμα εντύπου στο οποίο τα κράτη μέλη θα αναφέρουν την εξέλιξη ορισμένων προγραμμάτων εξάλειψης και επιτήρησης. Επιπλέον, πρέπει να καταρτιστεί υπόδειγμα εντύπου για την υποβολή αιτήσεων για την έγκριση και για τη δήλωση του καθεστώτος απαλλαγής από ασθένειες. (11) Το παράρτημα V της απόφασης 2008/425/ΕΚ της Επιτροπής, της 25ης Απριλίου 2008 (3), για τη θέσπιση των τυπικών απαιτήσεων σχετικά με την υποβολή από τα κράτη μέλη των εθνικών προγραμμάτων εξάλειψης, ελέγχου και επιτήρησης ορισμένων ζωικών ασθενειών και ζωονόσων για κοινοτική χρηματοδότηση περιλαμβάνει λεπτομερή ανάλυση του κόστους των προγραμμάτων για τα οποία τα κράτη μέλη επιθυμούν να λάβουν χρηματοδότηση. Για λόγους συνοχής της κοινοτικής νομοθεσίας, το υπόδειγμα εντύπου για την υποβολή προς έγκριση των προγραμμάτων εξάλειψης σύμφωνα με την οδηγία 2006/88/ΕΚ πρέπει να συμμορφώνεται με το έντυπο που ορίζεται στο εν λόγω παράρτημα. (12) Η ετήσια ενημέρωση από τα κράτη μέλη είναι αναγκαία για την αξιολόγηση της εξέλιξης των εγκεκριμένων προγραμμάτων επιτήρησης, καθώς και των εγκεκριμένων προγραμμάτων εξάλειψης που δεν υπόκεινται στην κοινοτική χρηματοδότηση. Για το σκοπό αυτό, πρέπει να υποβάλλεται ετησίως έκθεση στην Επιτροπή. Εφόσον τα προγράμματα εξάλειψης που υπόκεινται στην κοινοτική χρηματοδότηση εμπίπτουν στο πεδίο της απόφασης 90/424/ΕΟΚ του Συμβουλίου, της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (4), τα κράτη μέλη υποχρεούνται να υποβάλλουν εκθέσεις για τα τεχνικά και χρηματοοικονομικά ζητήματα αυτών των προγραμμάτων σύμφωνα με την απόφαση αυτή. (13) Η Επιτροπή και τα άλλα κράτη μέλη πρέπει να έχουν πρόσβαση με ηλεκτρονικά μέσα στις δηλώσεις των προγραμμάτων επιτήρησης και στις δηλώσεις του καθεστώτος απαλλαγής από τις ασθένειες που υποβάλλονται από τα κράτη μέλη στην Ευρωπαϊκή Επιτροπή. Μια ηλεκτρονική σελίδα στο διαδίκτυο είναι, από τεχνικής άποψης, η πλέον εφικτή λύση, καθώς εξασφαλίζει εύκολη πρόσβαση στις δηλώσεις αυτές. (14) Σύμφωνα με την οδηγία 91/67/ΕΟΚ, οι ακόλουθες αποφάσεις ενέκριναν ζώνες απαλλαγμένες από ασθένειες, ιχθυοκαλλιέργειες και προγράμματα με σκοπό την απόκτηση του καθεστώτος απαλλαγής από ασθένειες: απόφαση 2002/308/ΕΚ της Επιτροπής, της 22ας Απριλίου 2002, για την κατάρτιση καταλόγων εγκεκριμένων ζωνών και εγκεκριμένων ιχθυοτροφικών εκμεταλλεύσεων ως προς μία ή περισσότερες από τις νόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ) οι οποίες προσβάλλουν τα ψάρια (5), απόφαση 2002/300/ΕΚ της Επιτροπής, της 18ης Απριλίου 2002, περί καταρτίσεως του καταλόγου των εγκεκριμένων ζωνών ως προς Bonamia ostreae ή/και Marteilia refringens (6), απόφαση 2003/634/ΕΚ της Επιτροπής, της 28ης Αυγούστου 2003, για την έγκριση προγραμμάτων με στόχο την απόκτηση του καθεστώτος των εγκεκριμένων ζωνών και των εγκεκριμένων εκμεταλλεύσεων σε μη εγκεκριμένες ζώνες όσον αφορά την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) στα ψάρια (7), και απόφαση 94/722/ΕΚ της Επιτροπής, της 25ης Οκτωβρίου 1994, για την έγκριση του προγράμματος του σχετικού με τη βοναμίωση και τη μαρτειλίωση, το οποίο υποβλήθηκε από τη Γαλλία (8). (15) Τα κριτήρια για το καθεστώς απαλλαγής από τις ασθένειες στην οδηγία 2006/88/ΕΚ είναι ισοδύναμα με τα κριτήρια που ορίζονται στην οδηγία 91/67/ΕΟΚ, όσον αφορά την έγκριση ολόκληρου του εδάφους των κρατών μελών, των ηπειρωτικών ζωνών και των εκμεταλλεύσεων σε μη εγκεκριμένες ζώνες. (16) Επομένως, για τις ηπειρωτικές ζώνες και τις εκμεταλλεύσεις που έχουν εγκριθεί σύμφωνα με την οδηγία 91/67/ΕΟΚ δεν πρέπει να απαιτείται η δήλωσή τους στην επιτροπή σύμφωνα με την οδηγία 2006/88/ΕΚ. Πρέπει επίσης να περιλαμβάνονται στον κατάλογο των ζωνών και των διαμερισμάτων που δημοσιεύονται σε ενημερωτικές σελίδες στο διαδίκτυο οι οποίες δημιουργούνται με την παρούσα απόφαση. (17) Ωστόσο, η έννοια της παράκτιας ζώνης δεν προβλέπεται στην οδηγία 2006/88/ΕΚ. Οι περιοχές που έχουν εγκριθεί ως ζώνες απαλλαγμένες από ασθένειες σύμφωνα με την οδηγία 91/67/ΕΟΚ πρέπει, επομένως, να επανεξεταστούν από τα κράτη μέλη και να υποβληθεί νέα αίτηση, ή, αν χρειαστεί, νέα δήλωση σύμφωνα με την οδηγία 2006/88/ΕΚ. (18) Επομένως, οι αποφάσεις 2002/300/ΕΚ και 2002/308/ΕΚ πρέπει να καταργηθούν από την 1η Αυγούστου 2009, ώστε να έχουν τα κράτη μέλη αρκετό χρόνο για να υποβάλουν νέες δηλώσεις ή αιτήσεις όσον αφορά τις παράκτιες ζώνες. (19) Η διάκριση μεταξύ των προγραμμάτων επιτήρησης και εξάλειψης δεν περιλαμβάνεται στην οδηγία 91/67/ΕΟΚ. Ωστόσο, εφόσον οι απαιτήσεις που ισχύουν σε προγράμματα τέτοιου είδους είναι ισοδύναμες, τα προγράμματα που εγκρίνονται σύμφωνα με τις αποφάσεις 2003/634/ΕΚ και 94/722/ΕΚ πρέπει να θεωρούνται ότι συμμορφώνονται με την οδηγία 2006/88/ΕΚ. Προκειμένου να προσδιοριστεί ποιο από αυτά τα προγράμματα πρέπει να θεωρηθεί πρόγραμμα επιτήρησης ή εξάλειψης και να περιληφθεί στους σχετικούς καταλόγους της παρούσας απόφασης, τα κράτη μέλη πρέπει να παρέχουν πληροφορίες για τα προγράμματα αυτά στην Επιτροπή μέχρι τις 30 Απριλίου 2009. (20) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: ΤΜΗΜΑ 1 ΥΠΟΒΟΛΗ ΠΡΟΓΡΑΜΜΑΤΩΝ ΕΠΙΤΉΡΗΣΗΣ ΚΑΙ ΔΗΛΩΣΕΩΝ ΚΑΘΕΣΤΩΤΟΣ ΑΠΑΛΛΑΓΗΣ ΑΠΟ ΑΣΘΕΝΕΙΕΣ ΠΡΟΣ ΕΓΚΡΙΣΗ Άρθρο 1 Προϋποθέσεις για την υποβολή προγραμμάτων επιτήρησης προς έγκριση 1. Τα προγράμματα επιτήρησης υποβάλλονται προς έγκριση, όπως προβλέπεται στο άρθρο 44 παράγραφος 1 πρώτο εδάφιο της οδηγίας 2006/88/ΕΚ, μόνον αν καλύπτουν: α) όλη την επικράτεια του κράτους μέλους· β) διαμερίσματα ή ομάδες τους, που περιλαμβάνουν πάνω από το 75 % της παράκτιας ζώνης του οικείου κράτους μέλους όσον αφορά τις ασθένειες που αφορούν μόνο είδη του αλμυρού νερού· γ) ζώνες και διαμερίσματα ή ομάδες τους, που περιλαμβάνουν πάνω από το 75 % της ηπειρωτικής περιοχής του οικείου κράτους μέλους όσον αφορά τις ασθένειες που αφορούν μόνο είδη του γλυκού νερού· δ) ζώνες και διαμερίσματα ή ομάδες τους, που περιλαμβάνουν πάνω από το 75 % της ηπειρωτικής περιοχής και της παράκτιας ζώνης του οικείου κράτους μέλους όσον αφορά τις ασθένειες που αφορούν είδη τόσο του γλυκού όσο και του αλμυρού νερού· ή ε) ζώνες και διαμερίσματα που αποτελούνται από περιοχές λεκάνης απορροής κοινές με άλλο κράτος μέλος ή τρίτη χώρα. 2. Για το σκοπό της παρούσας απόφασης, ένα διαμέρισμα ή ομάδα διαμερισμάτων παράκτιας περιοχής θεωρείται ότι καλύπτει πάνω από το 75 % της παράκτιας περιοχής ενός κράτους μέλους όταν καλύπτει πάνω από το 75 % της ακτογραμμής, που υπολογίζεται με τη γραμμή βάσης της ακτής. Άρθρο 2 Προϋποθέσεις για την υποβολή δηλώσεων καθεστώτος απαλλαγής από ασθένειες προς έγκριση Οι δηλώσεις καθεστώτος απαλλαγής από ασθένειες υποβάλλονται για έγκριση, όπως προβλέπεται στο άρθρο 50 παράγραφος 3 της οδηγίας 2006/88/ΕΚ, μόνον αν η δήλωση συμμορφώνεται με μία από τις προϋποθέσεις που ορίζονται στο άρθρο 1 παράγραφος 1 της παρούσας απόφασης. ΤΜΗΜΑ 2 ΚΑΤΑΛΟΓΟΙ ΚΡΑΤΩΝ ΜΕΛΩΝ, ΖΩΝΩΝ ΚΑΙ ΔΙΑΜΕΡΙΣΜΑΤΩΝ ΠΟΥ ΥΠΟΚΕΙΝΤΑΙ ΣΕ ΕΓΚΕΚΡΙΜΕΝΑ ΠΡΟΓΡΑΜΜΑΤΑ ΕΠΙΤΉΡΗΣΗΣ ΚΑΙ ΕΞΑΛΕΙΨΗΣ ΚΑΙ ΠΟΥ ΕΧΟΥΝ ΧΑΡΑΚΤΗΡΙΣΤΕΙ ΑΠΑΛΛΑΓΜΕΝΑ ΑΠΟ ΑΣΘΕΝΕΙΕΣ Άρθρο 3 Κράτη μέλη, ζώνες και διαμερίσματα που υπόκεινται σε εγκεκριμένα προγράμματα επιτήρησης Τα κράτη μέλη, οι ζώνες και τα διαμερίσματα που υπόκεινται σε πρόγραμμα επιτήρησης που έχει εγκριθεί σύμφωνα με το άρθρο 44 παράγραφος 1 πρώτο εδάφιο της οδηγίας 2006/88/ΕΚ καταχωρίζονται στη δεύτερη και τέταρτη στήλη του πίνακα στο παράρτημα Ι μέρος Α της παρούσας απόφασης όσον αφορά τις ασθένειες που περιέχονται στον εν λόγω πίνακα. Άρθρο 4 Κράτη μέλη, ζώνες και διαμερίσματα που υπάγονται σε εγκεκριμένο πρόγραμμα εξάλειψης Τα κράτη μέλη, οι ζώνες και τα διαμερίσματα που υπόκεινται σε πρόγραμμα εξάλειψης που έχει εγκριθεί σύμφωνα με το άρθρο 44 παράγραφος 2 πρώτο εδάφιο της οδηγίας 2006/88/ΕΚ καταχωρίζονται στη δεύτερη και τέταρτη στήλη του πίνακα στο παράρτημα Ι μέρος Β της παρούσας απόφασης όσον αφορά τις ασθένειες που περιέχονται στον εν λόγω πίνακα. Άρθρο 5 Κράτη μέλη, ζώνες και διαμερίσματα απαλλαγμένα από ασθένειες Τα κράτη μέλη που έχουν χαρακτηριστεί απαλλαγμένα από ασθένειες σύμφωνα με το άρθρο 49 παράγραφος 1 της οδηγίας 2006/88/ΕΚ και οι ζώνες και τα διαμερίσματα που έχουν χαρακτηριστεί απαλλαγμένα από ασθένειες σύμφωνα με το άρθρο 50 παράγραφος 3 της ίδιας οδηγίας, καταχωρίζονται στη δεύτερη και την τέταρτη στήλη του πίνακα στο παράρτημα Ι μέρος Γ της παρούσας απόφασης όσον αφορά τις ασθένειες που περιέχονται στον πίνακα. ΤΜΗΜΑ 3 ΥΠΟΔΕΙΓΜΑΤΑ ΕΝΤΎΠΩΝ ΓΙΑ ΤΗΝ ΥΠΟΒΟΛΗ ΔΗΛΩΣΕΩΝ ΚΑΙ ΑΙΤΉΣΕΩΝ Άρθρο 6 Υποδείγματα εντύπων για τα προγράμματα επιτήρησης 1. Η υποβολή αιτήσεων για την έγκριση προγραμμάτων επιτήρησης, όπως προβλέπεται στο άρθρο 44 παράγραφος 1 πρώτο εδάφιο της οδηγίας 2006/88/ΕΚ, συμμορφώνεται με τα υποδείγματα εντύπων που ορίζονται στα παραρτήματα ΙΙ και ΙΙΙ της παρούσας απόφασης. 2. Οι δηλώσεις των προγραμμάτων επιτήρησης, όπως προβλέπεται στο άρθρο 44 παράγραφος 1 τέταρτο εδάφιο της οδηγίας 2006/88/ΕΚ, συμμορφώνεται με το υπόδειγμα εντύπου που ορίζεται στο παράρτημα ΙΙ της παρούσας απόφασης. Άρθρο 7 Υπόδειγμα εντύπου για τα προγράμματα εξάλειψης Η υποβολή των προγραμμάτων εξάλειψης προς έγκριση, όπως προβλέπεται στο άρθρο 44 παράγραφος 2 πρώτο εδάφιο της οδηγίας 2006/88/ΕΚ, συμμορφώνεται με το υπόδειγμα εντύπου που ορίζεται στο παράρτημα V της απόφασης 2008/425/ΕΚ. Άρθρο 8 Υποδείγματα εντύπων για την υποβολή αίτησης για την έγκριση καθεστώτος απαλλαγής από ασθένειες 1. Η υποβολή αιτήσεων για την έγκριση καθεστώτος απαλλαγής από ασθένειες, όπως προβλέπεται στο άρθρο 49 παράγραφος 1 και στο άρθρο 50 παράγραφος 3 της οδηγίας 2006/88/ΕΚ, συμμορφώνεται με το υπόδειγμα εντύπου που ορίζεται στα παραρτήματα IV και V της παρούσας απόφασης. 2. Η υποβολή δηλώσεων απαλλαγής ζωνών ή διαμερισμάτων από ασθένειες, όπως προβλέπεται στο άρθρο 50 παράγραφος 2 της οδηγίας 2006/88/ΕΚ, συμμορφώνεται με τα υποδείγματα εντύπων που ορίζονται στα παραρτήματα IV και V της παρούσας απόφασης. 3. Κατά παρέκκλιση των παραγράφων 1 και 2, όταν χορηγείται καθεστώς απαλλαγής από ασθένειες σύμφωνα με τα άρθρα 49 παράγραφος 1 στοιχεία α) και β) ή με το παράρτημα V μέρος Ι σημείο 1 της οδηγίας 2006/88/ΕΚ, τα κράτη μέλη δεν απαιτείται να υποβάλουν τα υποδείγματα εντύπων που ορίζονται στο παράρτημα V της παρούσας απόφασης. ΤΜΗΜΑ 4 ΥΠΟΧΡΕΩΣΗ ΓΙΑ ΥΠΟΒΟΛΗ ΕΚΘΕΣΕΩΝ ΚΑΙ ΓΙΑ ΕΝΗΜΕΡΩΣΗ ΣΤΟ ΔΙΑΔΙΚΤΥΟ Άρθρο 9 Υποβολή εκθέσεων Το αργότερο έως τις 30 Απριλίου κάθε χρόνου τα κράτη μέλη υποβάλλουν έκθεση στην Επιτροπή σχετικά με: α) τα προγράμματα επιτήρησης που εγκρίνονται σύμφωνα με το άρθρο 44 παράγραφος 1 πρώτο εδάφιο της οδηγίας 2006/88/ΕΚ· β) τα προγράμματα εξάλειψης που δεν λαμβάνουν κοινοτική χρηματοδότηση και εγκρίνονται σύμφωνα με το άρθρο 44 παράγραφος 2 πρώτο εδάφιο της εν λόγω οδηγίας. Η έκθεση θα είναι σύμφωνη με το υπόδειγμα εντύπου που ορίζεται στο παράρτημα VI της παρούσας απόφασης. Άρθρο 10 Ενημερωτικές σελίδες στο Διαδίκτυο 1. Τα κράτη μέλη δημιουργούν και διατηρούν επικαιροποιημένες ενημερωτικές σελίδες στο διαδίκτυο προκειμένου να προχωρήσουν σε: α) δηλώσεις των προγραμμάτων επιτήρησης οι οποίες υποβάλλονται στη μόνιμη επιτροπή για τη διατροφική αλυσίδα και την υγεία των ζώων («η επιτροπή»), σύμφωνα με το άρθρο 44 παράγραφος 1 τέταρτο εδάφιο και το άρθρο 50 παράγραφος 2 της οδηγίας 2006/88/ΕΚ, και στις οποίες η Επιτροπή και τα άλλα κράτη μέλη έχουν πρόσβαση· β) δηλώσεις καθεστώτος απαλλαγής από ασθένειες οι οποίες υποβάλλονται στην επιτροπή, σύμφωνα με το άρθρο 50 άρθρο 2 της εν λόγω οδηγίας, και στις οποίες η Επιτροπή και τα άλλα κράτη μέλη έχουν πρόσβαση· γ) δημοσίευση του καταλόγου των δηλωμένων ζωνών ή διαμερισμάτων στα οποία εφαρμόζεται εγκεκριμένο πρόγραμμα επιτήρησης ή απαλλαγής από ασθένειες, σύμφωνα με το άρθρο 50 παράγραφος 2 της εν λόγω οδηγίας. 2. Όταν τα κράτη μέλη δημοσιεύουν στις ενημερωτικές σελίδες στο διαδίκτυο τις δηλώσεις που αναφέρονται στα στοιχεία α) και β) της παραγράφου 1, ενημερώνουν αμέσως την Επιτροπή σχετικά. 3. Τα κράτη μέλη κοινοποιούν στην Επιτροπή τις διευθύνσεις των ενημερωτικών σελίδων στο διαδίκτυο που προβλέπονται στην παράγραφο 1. ΤΜΗΜΑ 5 ΜΕΤΑΒΑΤΙΚΕΣ ΔΙΑΤΑΞΕΙΣ Άρθρο 11 Μεταβατικές διατάξεις όσον αφορά τις περιοχές απαλλαγμένες από ασθένειες 1. Οι ηπειρωτικές ζώνες που έχουν αναγνωριστεί ως εγκεκριμένες όσον αφορά την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) με την απόφαση 2002/308/ΕΚ και περιέχονται στο παράρτημα Ι θεωρούνται ως ζώνες που συμμορφώνονται με τις απαιτήσεις για ζώνες απαλλαγμένες από ασθένειες οι οποίες ορίζονται στο παράρτημα V της οδηγίας 2006/88/ΕΚ. 2. Οι ιχθυοκαλλιέργειες που έχουν αναγνωριστεί ως εγκεκριμένες όσον αφορά την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) με την απόφαση 2002/308/ΕΚ και περιέχονται στο παράρτημα ΙΙ θεωρούνται ως διαμερίσματα που συμμορφώνονται με τις απαιτήσεις για διαμερίσματα απαλλαγμένα από ασθένειες οι οποίες ορίζονται στο παράρτημα V της οδηγίας 2006/88/ΕΚ. 3. Οι ηπειρωτικές ζώνες και οι ιχθυοκαλλιέργειες που αναφέρονται στις παραγράφους 1 και 2 του παρόντος άρθρου περιλαμβάνονται στον κατάλογο των ζωνών και των διαμερισμάτων που έχει καταρτιστεί σύμφωνα με το άρθρο 10 παράγραφος 1 στοιχείο γ). 4. Κατά παρέκκλιση του άρθρου 50 παράγραφος 2 της οδηγίας 2006/88/ΕΚ, τα κράτη μέλη δεν απαιτείται να υποβάλουν δηλώσεις στην επιτροπή όσον αφορά τις ηπειρωτικές ζώνες και τις ιχθυοκαλλιέργειες που αναφέρονται στις παραγράφους 1 και 2 του παρόντος άρθρου. Άρθρο 12 Μεταβατικές διατάξεις όσον αφορά τα εγκεκριμένα προγράμματα 1. Κατά παρέκκλιση του άρθρου 44 της οδηγίας 2006/88/ΕΚ, τα κράτη μέλη δεν απαιτείται να υποβάλουν προγράμματα επιτήρησης και εξάλειψης που έχουν εγκριθεί για την απόκτηση καθεστώτος εγκεκριμένης ζώνης όσον αφορά: α) την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) με την απόφαση 2003/634/ΕΚ· β) τη βοναμίωση και τη μαρτειλίωση με την απόφαση 94/722/ΕΚ· 2. Το αργότερο έως τις 30 Απριλίου 2009 τα οικεία κράτη μέλη υποβάλλουν στην Επιτροπή έκθεση για τα προγράμματα που αναφέρονται στην παράγραφο 1, η οποία περιλαμβάνει τουλάχιστον: α) πληροφορίες για τη γεωγραφική οριοθέτηση των προγραμμάτων· β) τις πληροφορίες που απαιτούνται σύμφωνα με το παράρτημα VI για τα προηγούμενα τέσσερα χρόνια εφαρμογής των προγραμμάτων. ΤΜΗΜΑ 6 ΤΕΛΙΚΕΣ ΔΙΑΤΑΞΕΙΣ Άρθρο 13 Κατάργηση Οι αποφάσεις 2002/300/ΕΚ και 2002/308/ΕΚ καταργούνται από την 1η Αυγούστου 2009. Άρθρο 14 Αίτηση Η παρούσα απόφαση εφαρμόζεται από την 1η Νοεμβρίου 2008. Άρθρο 15 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 31 Οκτωβρίου 2008.

Classification Labels:
1934
311
1936

Label Descriptions:
{"1934": "Πολιτική για την υγεία", "311": "ΥΓΕΙΑ", "1936": "Ασθένειες"}

EuroVoc IDs (Original): 2442
2479
1754
5442
2320
567
5877

EuroVoc IDs (Expanded): 2442
2479
1754
5442
2320
567
5877

Dataset Source: meu

Split: train